Margrete Auken (SF), 1999-04-28:
Det er en utrolig trættende debat, den her.
så mange år, og der kører de mærkeligste beskyldninger.
Jeg tror ikke, der er nogen herinde, der siger, at vi vil forbyde bilerne.
Og det kunne ikke falde hr. Ikast eller hr. Heiselberg og desværre åbenbart heller ikke hr. Melchior ind at høre efter.
Det er også udmattende, at vi næsten altid skal få det til at handle om, at man vil straffe nogen.
Der er ikke tale om at ville straffe nogen.
Der er tale om, at vi står med et problem, vil jeg sige til hr. Melchior, som er miljømæssigt.
Jeg har kunnet høre, at hr. Melchior ikke anerkender det; men det gjorde den forrige regering, og det gør altså stadig væk et flertal herinde, anerkender, at vi har et faktisk alvorligt miljøproblem; og vi har fået en ordentlig klamamse i OSCD's karakterbog, som ellers ser fin ud for miljøet, nemlig fordi trafikken er slem.
Vi har et trafikmarmeladeproblem.
Når hr. Melchior siger, det gælder om at komme frem, komme hurtigt frem, så må jeg altså betro hr. Melchior, at hvis man følger den politik, som der lægges op til der, så sidder vi fast.
Og hvis man tror - og det ved jeg, at hr. Melchior, som er et godt menneske, en anelse naiv af og til, men et godt menneske, er fuldstændig overbevist om at folk er kloge nok til - at når trafikmarmeladen melder sig, så finder man ud af at rejse på anden vis. Det er der ikke noget der tyder på.
Tag ud i den store verden
og se, hvordan folk sidder fast.
Der er intet, der tyder på, at det vil regulere sig selv, hvis man ikke griber ind over for det.
Det tror jeg de fleste, der har med det her at gøre, vil medgive.
Derudover er det en almindelig kendt - ikke i Folketinget, men andre steder - en almindelig kendt og anerkendt sandhed, at hvis man bygger nye veje, medmindre man ligefrem gør det i Nordjylland, så er de fyldt op.
Så kan hr. Melchior sige: Jamen det er da en fordel, for så kan folk jo komme hurtigere derhen, hvor de skal.
Folk bruger altså mere tid på transport i dag end før, og når hr. Melchior siger, at det er jo ikke for transportens egen skyld, de gør det, kan man jo spekulere på, hvad er det for en bedårende udvikling, vi har fået, siden folk altså nu har folk mere transporttid. Jeg er enig med hr. Melchior i, at det i sig selv ikke er nogen lykke at have lang transporttid i sig selv, men hvad er det, der er gået galt?
Hvad er det, vi ikke har gjort godt nok?
Debatten i dag skulle jo meget gerne have handlet om, hvad vi gør, også den sociale side af sagen, hvor jeg ikke er helt enig med ministeren i, at det er så utrolig retfærdigt, som ministeren siger.
Men det er åbenbart en ny holdning hos fru Sonja Mikkelsen, efter at hun er blevet trafikminister: nu ser det system, vi har, mere socialt ud, men o.k. Jeg synes ikke, vi har et særlig godt socialt system.
Det er stadig for dyrt at bruge den kollektive transport i forhold til de problemer, der er ved at benytte den, og vi rammer også de svage grupper.
Der står jo faktisk i redegørelsen, at vi har pålagt nogle grupper nogle besværligheder.
Det er altså fantastisk - en konference, der skal føre til noget!
Så er det lige før, man aflyser alt det, man skal med andre udvalg, for at kunne være med.
Det ville dog være den første af en meget, meget, lang række af konferencer, som førte til noget, men jeg vil gå ud fra, at det ikke afhænger af min deltagelse, om det bliver tilfældet, og jeg vil se spændt frem til, hvad resultatet bliver.
Jeg vil godt have lov til at sige: Jeg regner ikke med, at det vil lykkes hverken Kristeligt Folkepartis ordfører, De Radikales ordfører, Enhedslistens ordfører eller mig at overbevise Venstres og De Konservatives ordførere om, at det ikke drejer sig om at straffe nogen eller få nedlagt bilismen, men at det drejer sig om at få løst nogle miljøproblemer.
Men lad det også være sagt til den danske befolkning, at det faktisk er det, vi er optaget af, og at vi henholder os til, at der fra Trafikministeriet og fra en række andre ministerier heldigvis kommer rapporter og redegørelser osv., som er af et betragtelig højere niveau end dele af den debat, vi har haft i dag.
Derfor kan man også nære en lille smule håb om, at der også kan komme noget godt ud af det på et eller andet tidspunkt.
Beklageligvis er der ikke noget, der tyder på, at regeringen selv vil anvende de virkemidler, som den indtil for ganske nylig sagde var nødvendige som supplement til forbedringerne.
Den sagde, de var helt nødvendigt, og det er også kommet fra ministeren selv, at det er helt nødvendigt, at der også sker noget på det afgiftspolitiske område.
Men der er ikke noget, der tyder på, at det kommer med, og derfor tror jeg selvfølgelig, det bliver på meget lang sigt.
Jeg må indrømme, at jeg har meget lidt at have min optimisme i.
Jeg vil da prøve at være optimistisk et lille øjeblik, men meget tyder på, at det kan komme til at gå lige så galt i Danmark, som det er gået i en række andre lande.